Kivi (ovocie)

Kivi alebo kiwi je ovocie, plod popínavých drevín rodu aktinídia, pochádzajúcich z Číny. 
Plod druhu aktinídia lahodná (Actinidia deliciosa) obsahuje veľké množstvo vitamínu C,. Veľkosťou je podobný kuraciemu vajciu, šupka je hnedá a chlpatá, dužina zvyčajne zelená.

Pôvod a história

Kivi malo v Číne rôzne mená, vrátane "jang-tao". Semená začali cestovať po svete a čoskoro sa rozšírili do Japonska a na Sibír. Na začiatku 20. storočia bolo "predstavené" Novému Zélandu a bolo tam aj zasadené. Pôvodne si ľudia, ktorí kivi ochutnali, mysleli, že chutí ako egreše, preto ho pomenovali čínsky egreš alebo egreš Číňana. Kivi však s egrešom a jeho rodom nemá nič spoločné.
V 20 rokov 20. storočia sa rozšírilo domáce pestovanie kivi. V 40 rokov sa už prešlo na komerčné pestovanie a dlho držal prvenstvo Nový Zéland v jeho vývoze (12 t/ha). V súčasnosti je popredným pestovateľom kivi Taliansko. Za ním je  Nový Zéland, Čile, Francúzsko, Japonsko, Grécko a USA. Vyšľachtené veľkoplodé odrody kivi ale majú svoj pôvod na Novom Zélande, dokonca tu vznikol ich obchodný názov. Kivi môže byť pestované vo väčšine miernych podnebí s dostatočným letným teplom.

Etymológia

Kivi dostalo svoj nový názov najmä v dôsledku studenej vojny a tiež novej marketingovej stratégie. Jeho meno bolo dané podľa národného vtáka Nového Zélandu - kivi, ktorého vzhľadovo trochu pripomína. V roku 1974 sa názov stal oficiálnym obchodným menom.

Zelené kivi

Tradičné zelené kivi je oválne. Tvarom a veľkosťou ho možno prirovnať k slepačiemu vajcu, ale kivi nie je tak špicaté. Je hnedé a má chlpatú šupku. Koža nie je zdravotne závadná, a možno ju jesť. Väčšina ľudí ju však pred spotrebou ošúpe. Kivi je pevné a časom zmäkne a dozreje. Je citlivé na tlak a stláčanie.

Zlaté kiwi

V súčasnosti je v niektorých krajinách dostupné zlaté kivi. Od tradičného zeleného sa nelíši len farbou dužiny, ale aj tvarom. Špička oproti stopky je guľatejšia a tvar tak viac pripomína vajce alebo hrušku. Ďalší rozdiel je na povrchu. Chĺpky na šupke sú miniatúrne a v oveľa menšom množstve. Kvôli tomu je oveľa citlivejšíe na poškodenie a dozrieva skôr. Veľa fariem produkujúcich zlaté kivi ich preto radšej zbiera priamo z kríkov ručne rovno do košíkov a krabíc. V porovnaní so zeleným kivi je zlaté sladšie, jemnejšie a nie je tak kyslé. Vzhľadom na vyššie náklady na pestovanie, zber a prepravu, je v obchodoch aj drahšie.

Liečivé účinky

Len máloktoré ovocie obsahuje toľko vitamínu C ako kivi. Obsahom až 1 miligram v 1 gramu kivi pokrýva konzumácia jedného kusu kivi príjem dennej dávky. Vďaka vitamínu C, i v kombinácii s horčíkom, podporuje kivi látkovú premenu, spevňuje cievy a žily, posiľuje imunitný systém, zlepšuje videnie a spevňuje väzivá. Vitamín C je dôležitý antioxidant, ktorý pomáha zvládať stresy, zvyšuje schopnosť sústrediť sa a podporuje tvorbu hormónov pre dobrú náladu. Konzumácia kivi pomáha k zdravej funkcii srdca a svalov, k rastu kostí, pri krvácaní z ďasien (parodontóze). Hlavne v zimných mesiacoch je výbornou prevenciou chripiek, prechladnutia a nádchy. 
Obsah draslíka je mierne nižší než u banánu. Obsahuje aj vitamín E, antioxidant, i niektoré bielkoviny, ktoré sa používajú na zmäkčovanie mäsa. Tie sú ale pre niektorých ľudí alergénom.